ยืนยันไม่มีผู้ต้องกักติดโควิด-19 เสียชีวิต พร้อมคาดภายใน 2 – 4 สัปดาห์ จะสามารถควบคุมการแพร่ระบาดได้
นายแพทย์โสภณ เอี่ยมศิริถาวร รองอธิบดีกรมควบคุมโรค ยืนยันไม่มีผู้ต้องกักที่ติดเชื้อโควิด-19 เสียชีวิต ในห้องกักของสำนักงานตรวจคนเข้าเมือง เนื่องจากการตรวจผู้ติดเชื้อทั้ง 393 คน ส่วนใหญ่ไม่มีอาการ หรือมีอาการน้อย เพราะอยู่ในวัยทำงาน โดยจากนี้ แพทย์จากกระทรวงสาธารณสุขและโรงพยาบาลตำรวจ จะเข้าคัดแยกผู้ต้องกัก ก่อนเคลื่อนย้ายไปยังโรงพยาบาลสนามชั่วคราว ซึ่งจะแบ่งเป็น 3 กลุ่มคือ กลุ่มผู้ติดเชื้อใหม่ ผู้ติดเชื้อมาระยะหนึ่งและกลุ่มผู้เคยติดเชื้อ โดย 2 กลุ่มแรก จะไม่น่าเป็นห่วง เพราะอาจมีลักษณะเป็นเชื้อตาย หรือร่างกายผู้ติดเชื้อ สามารถกำจัดเชื้อออกไปได้เอง และไม่แพร่เชื้อไปยังผู้อื่น ขณะที่หลายราย พบมีเชื้อน้อย หรือมีภูมิคุ้มกันแล้ว ทำให้โรงพยาบาลสนามของสำนักงานตรวจคนเข้าเมือง ขนาดประมาณ 300 เตียง เพียงพอรองรับ พร้อมคาดว่า จะใช้เวลาประมาณ 2 – 4 สัปดาห์ จะสามารถควบคุมสถานการณ์ได้ เนื่องจากจำนวนไม่มากเท่าตลาดกลางกุ้งและอยู่ในพื้นที่จำกัดรองอธิบดีกรมควบคุมโรค กล่าวด้วยว่า กระทรวงสาธารณสุข มีประสบการณ์การจัดทำโรงพยาบาลสนามกว่า 10 แห่งทั่วประเทศ และพร้อมสนับสนุนแพทย์และพยาบาลในการดูแลผู้ต้องกักที่ติดเชื้อ นอกจากนี้ ยังมีการนำเครื่องตรวจวัดระดับออกซิเจนมาเตรียมพร้อมไว้ หากพบผู้ต้องกักมีอาการออกซิเจนต่ำ ก็จะสามารถตรวจพบความผิดปกติได้อย่างรวดเร็วและสามารถส่งไปรักษาต่อที่โรงพยาบาลใกล้เคียงได้ทันที